ڕۊو ٣٠ ئابی نازیلا مەعروفیانە ڕۊنامەنویسەو کورڎەو ئەرەنیشتۍ تارانی یانەو وێشنە تاراننە پەی چوارەم جاری گیریا و کیانییا پەی زیندانوو ئێڤینوو تارانی.
ئا کناچە ڕۊنامەنویسۍ ڕۊو چوارشەممەی وەڵینی  تۊمارێوە دەنگینە زیندانوو ئێڤینوو تارانیوە ئاشکراش کەرد، کە جە ئەوەڵوو مانگەو ئەیلوولیوە دژوو ئەشکەنجەی و گێچەڵپەنەکەرڎەی وەختوو گێرتەیشنە و دلۍ زینداینە مانیش جە وارڎەی گێرتێنە.
ئارۊ ئەرەیاونییا، کە ئا کناچە ڕۊنامەنویسۍ بە نیایرەی بارمتەی و بە کاتی ئازاڎە کریێنە.
دماو کوشیای ژینا ئەمینی-ێوە، نازیلا چەمپەنەکەوتەیش چەنی ئەمجەد ئەمینی-ی تاتەو ژینۍ کەرد و بۊنەو ئا چەمپەنەکەوتەیوە یەرۍ جارۍ تەرۍ گیریا و بەکاتی ئازاڎە کریا، دماین جار بە تۊمەتەو بانگەشەی دژوو دەسەڵاتی سزاو ساڵێوە زیندانی و پەنەوجارای بە بڕوو ١٥ ملوێن تمەنا سەرەرە سەپییا.
ئا کناچە ڕۊنامەنویسۍ، کە خەڵکوو شاروو سەقزین و ئەرەنیشتۍ تارانینە وەڵتەرۍ بۊنەو هەرمانۍ ڕۊنامەوانیێوە چنڎ جارێوە ڕووبەڕووەو فشاری و وەنەپەرسایۊ ناوەندە ئەمنییەکا بیێبێوە.
س.ز
